b'\n_START_ARTICLE_\nAyrton Senna\n_START_SECTION_\nUran alkuvaiheet\n_START_PARAGRAPH_\nSenna osallistui ensimm\xc3\xa4isiin karting-kilpailuihinsa 13-vuotiaana._NEWLINE_Vuonna 1977 Sennan ura moottoriurheilun saralla l\xc3\xa4hti toden teolla k\xc3\xa4yntiin, kun h\xc3\xa4n voitti Etel\xc3\xa4-Amerikan mestaruuden kartingissa. H\xc3\xa4n osallistui tuon j\xc3\xa4lkeen useita kertoja kartingin maailmanmestaruuskisoihin, muttei ikin\xc3\xa4 onnistunut voittamaan._NEWLINE_Vuonna 1981 h\xc3\xa4n siirtyi kilpailemaan Eurooppaan ja voitti tulokaskaudellaan Ison-Britannian Formula Ford 1600 -sarjan mestaruuden.  Seuraavana vuonna 1982 h\xc3\xa4n nousi luokkaa ylemm\xc3\xa4s ja voitti sek\xc3\xa4 Ison-Britannian ett\xc3\xa4 Euroopan Formula Ford 2000 -sarjan mestaruuden. _NEWLINE_Mestaruuksien sarja ennen Formula 1 -luokkaa huipentui vuonna 1983, kun Senna voitti Englannin Formula 3 -sarjan mestaruuden West Surrey Racing -tallissa. Senna hallitsi sarjaa alkukaudella, mutta kauden puoliv\xc3\xa4liss\xc3\xa4 hyvi\xc3\xa4 sijoituksia ajanut Martin Brundle onnistui ajamaan Sennan ker\xc3\xa4\xc3\xa4m\xc3\xa4n piste-eron kiinni. Mestaruus varmistui vasta kauden viimeisess\xc3\xa4 kilpailussa Thruxtonissa.\n_START_SECTION_\nFormula 1\n_START_PARAGRAPH_\nFormula 3 -luokan mestaruuden j\xc3\xa4lkeen McLaren, Williams, Brabham ja Toleman osoittivat kiinnostusta Sennaa kohtaan. Senna oli p\xc3\xa4\xc3\xa4ssyt jo testaamaan jokaisen tallin autoja. Kuitenkin Sennan maanmies Nelson Piquet asettui vastustamaan toisen brasilialaisen kuljettajan palkkaamista Brabhamille. Vain Toleman suostui tekem\xc3\xa4\xc3\xa4n h\xc3\xa4nen kanssaan sopimuksen kaudeksi 1984.\n_START_SECTION_\n1984\n_START_PARAGRAPH_\nAyrton Sennan Formula 1 -ura alkoi vuonna 1984 Toleman-tallissa, jossa h\xc3\xa4n korvasi Derek Warwickin. Toleman oli nuori talli, joka ei ollut saavuttanut erityist\xc3\xa4 menestyst\xc3\xa4. Sennan uran ensimm\xc3\xa4inen kilpailu oli kauden 1984 Brasilian GP. H\xc3\xa4n sijoittui ensimm\xc3\xa4isen kerran Formula 1 -pisteille toisessa osakilpailussaan Etel\xc3\xa4-Afrikan Kyalamissa ja toisti t\xc3\xa4m\xc3\xa4n jo seuraavassa kilpailussa Belgiassa. Rengas- ja polttoaineen pumppausongelmien takia h\xc3\xa4n ep\xc3\xa4onnistui San Marinon Grand Prix\'n karsinnoissa ja j\xc3\xa4i kilpailun ulkopuolelle ainoan kerran urallaan._NEWLINE_Sennan kauden paras sijoitus tuli sateisesta Monacon Grand Prix\'st\xc3\xa4. H\xc3\xa4n l\xc3\xa4hti 13. sijalta ja nousi tasaisesti sijoituksissa yl\xc3\xb6sp\xc3\xa4in. 19. kierroksella h\xc3\xa4n ohitti toisena ajaneen Niki Laudan ja alkoi saavuttaa nopeasti kisaa johtanutta Alain Prostia. Kilpailu kuitenkin keskeytettiin sateen yllytty\xc3\xa4 liian kovaksi ja Senna saavutti uransa ensimm\xc3\xa4isen palkintopallisijoituksen. Keskeytt\xc3\xa4misen aikaan h\xc3\xa4n oli saavuttanut Prostia noin 4 sekunnilla per kierros._NEWLINE_Kauden aikana Senna sijoittui viel\xc3\xa4 kaksi kertaa palkintopallille Britannian ja Portugalin Grand Prix\'iss\xc3\xa4. H\xc3\xa4n sijoittui MM-sarjan yhdeks\xc3\xa4nnelle sijalle 13 pisteell\xc3\xa4\xc3\xa4n. H\xc3\xa4n j\xc3\xa4i tasoihin Nigel Mansellin kanssa. Kun Senna ilmoitti tehneens\xc3\xa4 seuraavaksi kaudeksi sopimuksen Lotuksen kanssa, syrj\xc3\xa4ytti Toleman h\xc3\xa4net Italian GP:st\xc3\xa4, koska h\xc3\xa4n ei ollut ilmoittanut asiasta heille.\n_START_SECTION_\n1985\n_START_PARAGRAPH_\nToisessa Lotus-kilpailussaan Portugalissa Senna saavutti uransa ensimm\xc3\xa4isen paalupaikan. Koko viikonlopun jatkuneesta sateesta huolimatta h\xc3\xa4n ajoi paalupaikalta uransa ensimm\xc3\xa4isen voiton ja saavutti my\xc3\xb6s kilpailun nopeimman kierroksen. Toiseksi tullut Michele Alboreto j\xc3\xa4i yli minuutin p\xc3\xa4\xc3\xa4h\xc3\xa4n. _NEWLINE_Senna ajoi paalupaikalle my\xc3\xb6s Monacon GP:ss\xc3\xa4, mutta menetti sen, kun Niki Lauda ja Michele Alboreto v\xc3\xa4ittiv\xc3\xa4t h\xc3\xa4nen ajaneen liikaa kierroksia ja tahallaan hidastaneen muiden vauhtia.  Seuraavan voittonsa Senna ajoi sateisessa Belgian GP:ss\xc3\xa4, jossa vain nelj\xc3\xa4 autoa selviytyi maaliin samalla kierroksella, l\xc3\xa4hdetty\xc3\xa4\xc3\xa4n toiselta sijalta. Kauden j\xc3\xa4lkeen Sennan tallitoveri Elio de Angelis, joka oli ajanut Lotuksella jo kuuden vuoden uran, p\xc3\xa4\xc3\xa4tti j\xc3\xa4tt\xc3\xa4\xc3\xa4 tallin ja siirty\xc3\xa4 Brabhamille, koska h\xc3\xa4nen omien sanojensa mukaan Lotus oli "Liian keskittynyt brasilialaiseen"._NEWLINE_Lopullisissa MM-pisteiss\xc3\xa4 Senna sijoittui nelj\xc3\xa4nneksi 38 pisteell\xc3\xa4\xc3\xa4n ja kuudella palkintopallisijoituksellaan (kaksi voittoa, kaksi toista sijaa ja kaksi kolmatta sijaa). H\xc3\xa4nen tallitoverinsa de Angelis j\xc3\xa4i vain viiden pisteen p\xc3\xa4\xc3\xa4h\xc3\xa4n h\xc3\xa4nest\xc3\xa4. Senna ajoi kauden aikana seitsem\xc3\xa4n paalupaikkaa.\n_START_SECTION_\n1986\n_START_PARAGRAPH_\nKaudella 1986 Sennan talliparina Lotuksella ajoi skotlantilainen Johnny Dumfries, kun Senna kielt\xc3\xa4ytyi ajamasta samassa tallissa englantilaisen Derek Warwickin kanssa. Senna perusteli mielipiteens\xc3\xa4 sill\xc3\xa4, ett\xc3\xa4 Lotus ei kykenisi rakentamaan kahta hyv\xc3\xa4\xc3\xa4 autoa kahdelle huippukuljettajalle. My\xc3\xb6hemmin h\xc3\xa4n kuitenkin katui p\xc3\xa4\xc3\xa4t\xc3\xb6st\xc3\xa4\xc3\xa4n, sill\xc3\xa4 se pilasi h\xc3\xa4nen yst\xc3\xa4vyytens\xc3\xa4 Derekin kanssa._NEWLINE_Kauden toisessa kilpailussa Espanjan GP:ss\xc3\xa4 Senna otti ensimm\xc3\xa4ist\xc3\xa4 kertaa urallaan haltuunsa MM-sarjan johtoaseman voitettuaan kilpailun vain 0,014 sekunnin erolla toiseksi tulleeseen Nigel Manselliin. Erityisesti kauden toisella puoliskolla Lotus kuitenkin k\xc3\xa4rsi luotettavuusongelmista, jotka pudottivat Sennan MM-sarjan nelj\xc3\xa4nneksi.\n_START_SECTION_\n1987\n_START_PARAGRAPH_\nKaudella 1987 Lotus onnistui rakentamaan Sennalle kilpailukykyisen auton, kun Lotus hankki autoihinsa samat Hondan moottorit kuin aiemmalla kaudella valmistajien mestaruuden voittanut Williams-talli. Sennan onnistui ajaa palkinnoille San Marinossa, mutta seuraava kilpailu Belgiassa p\xc3\xa4\xc3\xa4ttyi keskeytykseen, kun Senna kolaroi Nigel Mansellin kanssa, mink\xc3\xa4 seurauksena Mansell huusi h\xc3\xa4nelle j\xc3\xa4lkik\xc3\xa4teen avoimesti varikolla. Pettymyksen j\xc3\xa4lkeen Senna voitti kaksi seuraavaa kilpailua Monacossa ja Yhdysvalloissa. Monacon voitto oli ensimm\xc3\xa4inen h\xc3\xa4nen tulevasta kuuden voiton sarjastaan kyseisess\xc3\xa4 kilpailussa. Per\xc3\xa4kk\xc3\xa4iset voitot nostivat h\xc3\xa4net MM-sarjan k\xc3\xa4rkeen._NEWLINE_Kauden puoliv\xc3\xa4liin menness\xc3\xa4 k\xc3\xa4vi selv\xc3\xa4ksi, ett\xc3\xa4 maailmanmestaruus menisi Hondan moottoreita k\xc3\xa4ytt\xc3\xa4v\xc3\xa4lle kuljettajalle. Britannian GP kuitenkin osoitti selv\xc3\xa4sti Hondan moottoreita jo aiemmin k\xc3\xa4ytt\xc3\xa4neen Williams-tallin olevan etuly\xc3\xb6ntiasemassa, kun Honda-moottoriset autot saavuttivat per\xc3\xa4ti nelosvoiton. Williamsin Mansell ja Piquet ajoivat kahdelle ensimm\xc3\xa4iselle sijalle, kun Senna ja h\xc3\xa4nen tallikaverinsa Satoru Nakajima ajoivat kolmanneksi ja nelj\xc3\xa4nneksi. Senna ei ollut tyytyv\xc3\xa4inen autoonsa ja ilmoittikin Italian GP:n j\xc3\xa4lkeen siirtyv\xc3\xa4ns\xc3\xa4 ensi kaudella McLarenille. Mestaruusmahdollisuutensa Senna menetti keskeytetty\xc3\xa4\xc3\xa4n Meksikossa.\n_START_SECTION_\n1988\n_START_PARAGRAPH_\nKaudeksi 1988 Senna siirtyi ajamaan McLarenille. H\xc3\xa4n onnistui tekem\xc3\xa4\xc3\xa4n sopimuksen tallin kanssa luotuaan suhteet Hondaan, McLarenin uuteen moottorivalmistajaan, jo aiemmalla kaudella viel\xc3\xa4 ajaessaan samoja Hondan V6-turbomoottoreita k\xc3\xa4ytt\xc3\xa4v\xc3\xa4ll\xc3\xa4 Lotuksella. Senna sai tallikaverikseen ranskalaisen Alain Prostin, joka oli jo voittanut maailmanmestaruuden, ja heist\xc3\xa4 muotoutui seuraavien viiden vuoden aikana yksi Formuloiden tunnetuimmista taistelupareista._NEWLINE_McLaren oli kauden alusta l\xc3\xa4htien ylivoimainen. Tallin autoilla voitettiin 15 kauden 16 kisasta ja sen molemmat kuljettajat olivat MM-sarjan k\xc3\xa4rjess\xc3\xa4. Prost sai tiet\xc3\xa4\xc3\xa4, ett\xc3\xa4 mestaruuden takia Senna oli valmis kaikkeen, kun h\xc3\xa4n l\xc3\xa4hes ajautui ulos radalta varikkomuuriin Sennan yritt\xc3\xa4ess\xc3\xa4 est\xc3\xa4\xc3\xa4 Prostin ohituksen Portugalin GP:ss\xc3\xa4. FIA antoi Sennalle tapauksesta vain varoituksen. Lopulta Senna voitti uransa ensimm\xc3\xa4isen maailmanmestaruuden 90 MM-pisteell\xc3\xa4\xc3\xa4n. Prost ker\xc3\xa4si kauden aikana enemm\xc3\xa4n pisteit\xc3\xa4, mutta koska vain 11 parasta tulosta laskettiin mukaan loppupisteisiin, oli Senna maailmanmestari. H\xc3\xa4n ajoi kauden aikana kahdeksan voittoa (Prost seitsem\xc3\xa4n) ja oli yksitoista kertaa palkintopallilla._NEWLINE_Mestaruus varmistui kauden toiseksi viimeisess\xc3\xa4 kilpailussa Japanissa. Senna l\xc3\xa4hti kilpailuun paalupaikalta, mutta auto sammui jo l\xc3\xa4hd\xc3\xb6ss\xc3\xa4. M\xc3\xa4kil\xc3\xa4hd\xc3\xb6n ansiosta h\xc3\xa4n p\xc3\xa4\xc3\xa4si liikkeelle pudottuaan sijoituksissa kilpailun keskikastiin. Senna kuitenkin nousi useita sijoituksia ja lopulta ohitti johtopaikalla olleen Prostin kierroksella 23., jonka j\xc3\xa4lkeen h\xc3\xa4n ajoi kilpailun voittoon. Lehdist\xc3\xb6tilaisuudessa Senna kertoi n\xc3\xa4hneens\xc3\xa4 Jumalan kilpailun viimeisell\xc3\xa4 kierroksella._NEWLINE_Senna voitti kauden aikana kahdeksan kilpailua, joka oli yhden kauden voittoenn\xc3\xa4tys vuoteen 1992 asti.\n_START_SECTION_\n1989\n_START_PARAGRAPH_\nSeuraavalla kaudella Senna ajautui riitoihin Prostin kanssa rikottuaan heid\xc3\xa4n v\xc3\xa4list\xc3\xa4\xc3\xa4n herrasmiessopimusta Imolassa. He olivat sopineet, ett\xc3\xa4 se, joka olisi ensimm\xc3\xa4isen mutkan j\xc3\xa4lkeen ensimm\xc3\xa4isen\xc3\xa4, saisi pit\xc3\xa4\xc3\xa4 johtopaikkansa kisan loppuun asti. Kun kisa jouduttiin aloittamaan uudelleen kolmen kierroksen j\xc3\xa4lkeen, Senna v\xc3\xa4itti ettei sopimus kattanut uusintal\xc3\xa4ht\xc3\xb6\xc3\xa4 ja ohitti Prostin. _NEWLINE_Sennan ja Prostin kylm\xc3\xa4t v\xc3\xa4lit r\xc3\xa4j\xc3\xa4htiv\xc3\xa4t puhtaaksi sodaksi radalla, ja t\xc3\xa4t\xc3\xa4 j\xc3\xa4nnittynytt\xc3\xa4 tunnelmaa korosti jatkuva psykologinen sodank\xc3\xa4ynti lehtien palstoilla. _NEWLINE_Kausi oli j\xc3\xa4lleen McLarenin hallintaa, joten maailmanmestaruudesta taistelivat viime kauden tapaan Senna ja Prost. Senna voitti kuusi kilpailua Prostin nelj\xc3\xa4\xc3\xa4 vastaan, mutta Sennan auton tekniset viat k\xc3\xa4\xc3\xa4nsiv\xc3\xa4t taistelun Prostin eduksi. Taistelun ratkaisu n\xc3\xa4htiin toiseksi viimeisess\xc3\xa4 kilpailussa, Japanin GP:ss\xc3\xa4 Suzukan radalla. Sennan piti voittaa kilpailu, jos h\xc3\xa4n halusi pysy\xc3\xa4 mukana mestaruustaistossa. Senna yritti ohitusta sis\xc3\xa4kautta Suzukan radan shikaanissa, mutta Prost k\xc3\xa4\xc3\xa4nsi autonsa t\xc3\xb6rm\xc3\xa4\xc3\xa4m\xc3\xa4\xc3\xa4n Sennan kylkeen, jolloin autot lukkiutuivat toisiinsa ja sammuivat. Senna sai ty\xc3\xb6nt\xc3\xb6apua avustajilta ja p\xc3\xa4\xc3\xa4si jatkamaan matkaansa varikolle vaihdattamaan rikkoutuneen etusiipens\xc3\xa4 Prostin joutuessa keskeytt\xc3\xa4m\xc3\xa4\xc3\xa4n. My\xc3\xb6hemmin Senna ohitti Benetton-tallin Alessandro Nanninin ja saapui ruutulipulle ensimm\xc3\xa4isen\xc3\xa4. Kisan j\xc3\xa4lkeen FIA tutki Sennan ja Prostin kolarin, jonka seurauksena Senna hyl\xc3\xa4ttiin kisasta. Virallinen syy hylk\xc3\xa4ykseen oli shikaanin oikaisu, jonka Senna oli joutunut tekem\xc3\xa4\xc3\xa4n palattuaan radalle.  Sennalle m\xc3\xa4\xc3\xa4r\xc3\xa4ttiin suuret sakot ja h\xc3\xa4nen superlisenssins\xc3\xa4 peruttiin v\xc3\xa4liaikaisesti. T\xc3\xa4m\xc3\xa4 johti sanasotaan Sennan ja FIA:n sen aikaisen johtajan Jean-Marie Balestren kanssa._NEWLINE_Prost voitti maailmanmestaruuden 16 pisteen erolla Sennaan. Sennan saldoksi kaudesta j\xc3\xa4i seitsem\xc3\xa4n palkintosijaa (kuusi voittoa ja yksi toinen sija) sek\xc3\xa4 60 MM-pistett\xc3\xa4.\n_START_SECTION_\n1990\n_START_PARAGRAPH_\nEnnen kauden alkua Prost p\xc3\xa4\xc3\xa4tti l\xc3\xa4hte\xc3\xa4 McLarenilta ja solmi sopimuksen Ferrari-tallin kanssa. H\xc3\xa4n ei halunnut olla en\xc3\xa4\xc3\xa4 miss\xc3\xa4\xc3\xa4n tekemisiss\xc3\xa4 Sennan ja h\xc3\xa4nt\xc3\xa4 suosineen tallin sek\xc3\xa4 tallip\xc3\xa4\xc3\xa4llik\xc3\xb6n Ron Dennisin kanssa._NEWLINE_Kaudella 1990 ratkaisu n\xc3\xa4htiin j\xc3\xa4lleen Suzukan radalla Japanin GP:ss\xc3\xa4, kun Senna kolaroi edellisen kauden tapaan Prostin kanssa. Kolari tapahtui heti ensimm\xc3\xa4isen kierroksen ensimm\xc3\xa4isess\xc3\xa4 mutkassa. Ennen kilpailun starttia Senna vaati paalupaikan siirt\xc3\xa4mist\xc3\xa4 radan puhtaalle puolelle. J\xc3\xa4rjest\xc3\xa4j\xc3\xa4t olivat t\xc3\xa4h\xc3\xa4n suostuneet aiemmin mutta FIA ei my\xc3\xb6ntynyt Sennan pyynt\xc3\xb6ihin. Senna l\xc3\xa4hti paalulta radan likaiselta puolelta ja Prost onnistuikin saamaan Ferrarillaan paremman startin. Senna kuitenkin yritti aggressiivisesti ohittaa Prostin joka sulki oven. Sennan McLaren t\xc3\xb6rm\xc3\xa4si Prostin Ferrarin oikeaan takakulmaan ja molemmat kuljettajat ajautuivat hiekalle joutuen keskeytt\xc3\xa4m\xc3\xa4\xc3\xa4n. T\xc3\xa4m\xc3\xa4 ratkaisi maailmanmestaruuden, jonka Senna voitti 7 pisteell\xc3\xa4._NEWLINE_Vuonna 1990 Senna my\xc3\xb6s valittiin Amerikan mantereen parhaaksi urheilijaksi. \xc3\x84\xc3\xa4nestys k\xc3\xa4sitti Yhdysvaltain ohella V\xc3\xa4li- ja Keski-Amerikan sek\xc3\xa4 Karibian maat. \xc3\x84\xc3\xa4nestykseen osallistuivat paikallisten urheilutoimittajaliittojen j\xc3\xa4senet. Sennan taakseen j\xc3\xa4tt\xc3\xa4mi\xc3\xa4 urheilijoita olivat muun muassa sijalla 2 Julio Cesar Chavez, Meksiko (nyrkkeily), sijalla 3 Gabriela Sabatini, Argentiina (tennis), sijalla 4 Janet Evans, USA (uinti) ja esimerkiksi jalkapallot\xc3\xa4hti Diego Maradona, Argentiina, sijoittui vasta kuudenneksi. (l\xc3\xa4hde:  Satakunnan Kansa/urheilu)\n_START_SECTION_\n1991\n_START_PARAGRAPH_\nKaudella 1991 Ferrari, ja sit\xc3\xa4 my\xc3\xb6ten Sennan tunnetuin vastustaja Prost, putosivat k\xc3\xa4rjen vauhdista ja uudeksi vastustajaksi nousi kauden puoliv\xc3\xa4liss\xc3\xa4 Williams-tallin Nigel Mansell. Williamsin ep\xc3\xa4luotettavuus ja Sennan vahva alkukausi antoivat kuitenkin Sennalle edun._NEWLINE_Kauden loppuun mahtui monia muistettavia hetki\xc3\xa4. Espanjan GP:ss\xc3\xa4 Senna ja Mansell ajoivat toisistaan vain senttimetrien p\xc3\xa4\xc3\xa4ss\xc3\xa4 320 km tuntivauhdissa p\xc3\xa4\xc3\xa4suoraa pitkin. Lopulta Mansell voitti. Toinen muistettava hetki oli Britannian GP, jota Senna johti viel\xc3\xa4 viimeisell\xc3\xa4 kierroksella, mutta joutui keskeytt\xc3\xa4m\xc3\xa4\xc3\xa4n polttoaineen loputtua. Mansell ohitti h\xc3\xa4net ja voitti kilpailun, mutta ajaessaan kunniakierrosta h\xc3\xa4n pys\xc3\xa4ytti Williamsinsa Sennan kohdalle ja tarjosi t\xc3\xa4lle kyydin varikolle. _NEWLINE_Mestaruus ratkesi Sennan hyv\xc3\xa4ksi \xe2\x80\x93 j\xc3\xa4lleen kerran Suzukassa \xe2\x80\x93 kun Mansell py\xc3\xb6r\xc3\xa4hti hiekalle jo kilpailun alussa. Mestaruus tuli lopulta 24 pisteen erolla toiseksi tulleeseen Manselliin. Senna ajoi 96 MM-pistett\xc3\xa4 kauden aikana, mik\xc3\xa4 oli h\xc3\xa4nen oma enn\xc3\xa4tyksens\xc3\xa4. H\xc3\xa4n voitti seitsem\xc3\xa4n kilpailua.\n_START_SECTION_\n1992\n_START_PARAGRAPH_\nVuonna 1992 Williams ohitti McLarenin autonkehitysty\xc3\xb6ss\xc3\xa4 eik\xc3\xa4 Sennalla ollut asiaa mestaruustaistoon haastamaan Mansellia. Auto oli ep\xc3\xa4luotettava, arvaamaton nopeissa mutkissa, eik\xc3\xa4 sen Hondan moottori en\xc3\xa4\xc3\xa4 ollut sarjan tehokkain. Kolmesta voitosta (Monacon, Italian ja Unkarin) huolimatta h\xc3\xa4n j\xc3\xa4i MM-taulukossa vasta nelj\xc3\xa4nneksi Mansellin, Patresen ja Benetton-kuljettaja Michael Schumacherin taakse. Kauden p\xc3\xa4\xc3\xa4tteeksi McLaren menetti my\xc3\xb6s Hondan moottorit, joilla talli oli voittanut viimeiset nelj\xc3\xa4 mestaruuttaan.\n_START_SECTION_\n1993\n_START_PARAGRAPH_\nSeuraavaksi kaudeksi Mansell l\xc3\xa4hti CART-sarjaan ja tilalle tuli v\xc3\xa4livuoden j\xc3\xa4lkeen paluun tehnyt Prost. Sennalla oli ep\xc3\xa4ilyksens\xc3\xa4 McLarenin uudesta autosta, joka k\xc3\xa4ytti Fordin asiakasmoottoreita, kun sen sijaan Benetton-talli sai Fordilta tehdasmoottorit. Senna suostui sopimaan McLarenin kanssa vain yhden kilpailun mittaisen sopimuksen n\xc3\xa4hd\xc3\xa4kseen, oliko uusi auto h\xc3\xa4nelle sopiva. H\xc3\xa4n yll\xc3\xa4ttyi McLarenin suorituskyvyst\xc3\xa4 ja ajoikin tallissa loppukauden tiet\xc3\xa4en, ett\xc3\xa4 taistelu maailmanmestaruudesta Prostin Williamsia vastaan olisi k\xc3\xa4yt\xc3\xa4nn\xc3\xb6ss\xc3\xa4 mahdotonta._NEWLINE_Altavastaajana kauteen l\xc3\xa4hteneen Sennan onnistui haastaa Prost kauden ensimm\xc3\xa4isiss\xc3\xa4 kisoissa ja saavuttaa Monacon GP:n kuudes voitto, enn\xc3\xa4tys joka on edelleen rikkomatta. Euroopan GP:n voitto sateisella Donington Parkin radalla j\xc3\xa4i historiaan. Senna putosi l\xc3\xa4hd\xc3\xb6ss\xc3\xa4 nelj\xc3\xa4nnelt\xc3\xa4 paikalta viidenneksi Prostin, Damon Hillin, Karl Wendlingerin ja Michael Schumacherin taakse, mutta ohitti n\xc3\xa4m\xc3\xa4 kaikki yksitellen ensimm\xc3\xa4isen kierroksen aikana. Kun ensimm\xc3\xa4inen kierros t\xc3\xa4yttyi, oli kisan johdossa Senna eik\xc3\xa4 h\xc3\xa4n en\xc3\xa4\xc3\xa4 johtopaikastaan luopunut ajaen ylivoimaiseen voittoon sateen liukastamalla radalla. Senna ajoi my\xc3\xb6s kilpailun nopeimman kierroksen, joka syntyi erikoisesti: Senna ajoi varikolle, mutta McLarenilla ei oltu viel\xc3\xa4 valmiita pys\xc3\xa4hdykseen, joten Senna ajoi varikon l\xc3\xa4pi t\xc3\xa4ydell\xc3\xa4 nopeudella._NEWLINE_Senna johti MM-sarjaa aina kes\xc3\xa4kuussa ajettuun Kanadan GP:hen asti, kunnes Prostin onnistui ohittaa Senna MM-taulukossa (Prost oli johtanut sarjaa jo aiemmin hetken). Lopullisesti mestaruustoiveet haihtuivat Estorilissa moottoririkkoon ja Prost oli mestari Sennan j\xc3\xa4\xc3\xa4dess\xc3\xa4 hopealle. Kilpailun j\xc3\xa4lkeen Senna haukkui Prostin toimittajille v\xc3\xa4itt\xc3\xa4en, ett\xc3\xa4 t\xc3\xa4m\xc3\xa4 oli pett\xc3\xa4nyt h\xc3\xa4net aikoinaan Sennan talliparina._NEWLINE_Vuoden 1993 Portugalin GP oli monessakin mieless\xc3\xa4 historiallinen kilpailu. Sen lis\xc3\xa4ksi ett\xc3\xa4 Prost varmisti mestaruutensa ja ilmoitti lopettamisestaan kauden p\xc3\xa4\xc3\xa4tteeksi, paljasti Senna tehneens\xc3\xa4 sopimuksen Williamsin kanssa kaudesta 1994. Samainen kisa oli my\xc3\xb6s kauden alun Mclarenin testikuljettajana toimineen Mika H\xc3\xa4kkisen ensimm\xc3\xa4inen kilpailu uuden tallinsa v\xc3\xa4reiss\xc3\xa4 Ayrton Sennan rinnalla. Aika-ajoissa H\xc3\xa4kkinen onnistui ly\xc3\xb6m\xc3\xa4\xc3\xa4n Sennan, joka ei ollut h\xc3\xa4vinnyt tallikaverilleen aika-ajoissa sitten vuoden 1990 Phoenixin osakilpailun Gerhard Bergerin kukistaessa h\xc3\xa4net. _NEWLINE_Uransa viimeiseksi j\xc3\xa4\xc3\xa4neen voittonsa Senna ajoi kauden viimeisess\xc3\xa4, Australian Adelaidessa ajetussa kisassa. Yhteens\xc3\xa4 kaudelta saldona oli viisi voittoa ja yksi paalupaikka.\n_START_SECTION_\n1994\n_START_PARAGRAPH_\nKaudella 1994 Senna oletti p\xc3\xa4\xc3\xa4sev\xc3\xa4ns\xc3\xa4 ajamaan parasta autoa, olihan Williams ollut sarjan paras auto jo kauden 91 puoliv\xc3\xa4list\xc3\xa4 l\xc3\xa4htien. T\xc3\xa4t\xc3\xa4 tuki my\xc3\xb6s tilastotieto, ett\xc3\xa4 Prost, Senna ja Damon Hill olivat voittaneet yht\xc3\xa4 lukuun ottamatta kaikki kilpailut kaudella 1993. Senna l\xc3\xa4hti kauteen ennakkosuosikkina, mutta heti ensimm\xc3\xa4isten testien j\xc3\xa4lkeen h\xc3\xa4n valitti auton k\xc3\xa4ytt\xc3\xa4ytyv\xc3\xa4n ep\xc3\xa4johdonmukaisesti. Vikuroivasta autosta huolimatta Senna ajoi paalupaikat kauden kolmessa ensimm\xc3\xa4isess\xc3\xa4 kilpailussa, mutta ei p\xc3\xa4\xc3\xa4ssyt kertaakaan maaliin saakka. _NEWLINE_Brasilian GP:n Senna joutui keskeytt\xc3\xa4m\xc3\xa4\xc3\xa4n py\xc3\xb6r\xc3\xa4hdetty\xc3\xa4\xc3\xa4n ulos radalta yritt\xc3\xa4ess\xc3\xa4\xc3\xa4n tavoittaa lopulta kisan voittoon ajanutta Michael Schumacheria. Seuraavassa kilpailussa h\xc3\xa4n joutui keskeytt\xc3\xa4m\xc3\xa4\xc3\xa4n, kun h\xc3\xa4nen entinen tallikaverinsa Mika H\xc3\xa4kkinen ajoi h\xc3\xa4nen per\xc3\xa4\xc3\xa4ns\xc3\xa4 ensimm\xc3\xa4isess\xc3\xa4 mutkassa._NEWLINE_Luca Cordero di Montezemolo on sanonut, ett\xc3\xa4 Senna tuli tapaamaan h\xc3\xa4nt\xc3\xa4 tiistaina ennen Imolan radan onnettomuutta. Senna kertoi haluavansa mielell\xc3\xa4\xc3\xa4n lopettaa uransa Ferrarilla.\n_START_SECTION_\nHautajaiset\n_START_PARAGRAPH_\nSennan hautajaiset olivat iso tapahtuma h\xc3\xa4nen kotimaassaan Brasiliassa ja Sao Paulossa pidettyyn seremoniaan osallistui noin 250\xc2\xa0000 ihmist\xc3\xa4. Tilaisuuteen osallistui my\xc3\xb6s monia tunnettuja Formula 1 -kuljettajia, joista Alain Prost, Damon Hill, Rubens Barrichello ja Emerson Fittipaldi olivat h\xc3\xa4nen arkunkantajiaan. Paikalla oli my\xc3\xb6s Williamsin tallip\xc3\xa4\xc3\xa4llikk\xc3\xb6 Frank Williams, McLarenin tallip\xc3\xa4\xc3\xa4llikk\xc3\xb6 Ron Dennis sek\xc3\xa4 F1-kuljettajat Gerhard Berger ja Jackie Stewart._NEWLINE_Sennan perhe kielsi Bernie Ecclestonen osallistumisen hautajaisiin, koska heid\xc3\xa4n mukaansa Sennan kuolemasta ei tiedotettu tarpeeksi nopeasti ja Imolan GP ajettiin n\xc3\xa4in ollen normaalisti loppuun._NEWLINE_Sennan hautaa koristaa teksti: \xe2\x80\x9dNada pode me separar do amor de deus\xe2\x80\x9d, suomeksi \xe2\x80\x9dMik\xc3\xa4\xc3\xa4n ei voi erottaa minua Jumalan rakkaudesta\xe2\x80\x9d.\n_START_SECTION_\nYksityisel\xc3\xa4m\xc3\xa4 ja persoonallisuus\n_START_PARAGRAPH_\nSenna harrasti useita vauhdikkaita lajeja my\xc3\xb6s vapaa-aikanaan. H\xc3\xa4nelle tapahtui vaarallinen tapaturma vesiskootterilla, jolloin h\xc3\xa4n kaatuessaan oli ly\xc3\xb6nyt p\xc3\xa4\xc3\xa4ns\xc3\xa4 skootteriin ja menett\xc3\xa4nyt hetkellisesti tajuntansa. Jo t\xc3\xa4ll\xc3\xb6in spekuloitiin paljon Sennan uhkarohkeaa menoa. Senna oli usein sanonut, ett\xc3\xa4 h\xc3\xa4n uskoo vahvasti Jumalan johdatukseen, my\xc3\xb6s kuolemassa. T\xc3\xa4m\xc3\xa4n vahvan uskon ep\xc3\xa4iltiin olevan osasyyn\xc3\xa4 siihen, miksi Senna otti riskej\xc3\xa4 niin ty\xc3\xb6ss\xc3\xa4 kuin vapaa-aikanaan. Senna kuljettikin aina mukanaan Raamattua, jota h\xc3\xa4n luki yleens\xc3\xa4 hotellihuoneessaan._NEWLINE_Jouluna 1984 Senna sai kasvohalvauksen. Siit\xc3\xa4 paraneminen kesti kauan, mutta h\xc3\xa4n pystyi kuitenkin ajamaan koko kauden 1985. Sennan \xc3\xa4iti on kertonut, ett\xc3\xa4 halvaus aiheutti pysyvi\xc3\xa4 muutoksia h\xc3\xa4nen kasvoissaan._NEWLINE_Ayrtonin sisarenpoika Bruno Senna on my\xc3\xb6s kilpa-autoilija, joka kilpaili my\xc3\xb6s Formula 1 -sarjassa. H\xc3\xa4n ajoi urallaan HRT:ll\xc3\xa4, Renault\'lla ja Williamsilla._NEWLINE_Ayrton Sennasta valmistui vuonna 2010 Asif Kapadian ohjaama dokumenttielokuva Senna, joka palkittiin Sundancen, Adelaiden ja Los Angelesin elokuvajuhlilla 2011. Dokumentti ei rajoitu ainoastaan Grand Prix -ratojen tapahtumiin, vaan kertoo my\xc3\xb6s Sennan todellisesta, monille et\xc3\xa4iseksi ja vieraaksi j\xc3\xa4\xc3\xa4neest\xc3\xa4 sielunel\xc3\xa4m\xc3\xa4st\xc3\xa4. Elokuvassa on k\xc3\xa4ytetty paljon ennenn\xc3\xa4kem\xc3\xa4t\xc3\xb6nt\xc3\xa4 kuvamateriaalia.'